
Osnutek zakona zvezne vlade
Osnutek Tretjega zakona o spremembi Zakona o telemedijih 
A. Težava in cilj
Že Drugi zakon o spremembi Zakona o telemedijih, ki je začel veljati 27. julija 2016, naj bi operaterjem brezžičnih lokalnih omrežij (Wireless Local Area Network – WLAN) zagotovil potrebno pravno varnost pri ponujanju omrežij WLAN tretjim osebam, ne da bi jih bilo treba skrbeti, da bodo zaradi pravnih kršitev tretjih oseb prejeli opomin ali da bodo morali zanje odgovarjati. 
Sodišče Evropske unije je 15. septembra 2016 objavilo sodbo v zadevi C-484/14 (McFadden proti Sony Music). Sodba temelji na postopku predhodnega odločanja deželnega sodišča v Münchnu I in med drugim obravnava vprašanje, ali lahko operaterji WLAN prejmejo plačljivi opomin zaradi pravnih kršitev tretjih oseb ter kako daleč seže omejitev odgovornosti iz Direktive 2000/31/ES o elektronskem poslovanju, ki je bila v Nemčiji prenesena v Zakon o telemedijih. Sodišče Evropske unije zanika odškodninsko odgovornost za pravne kršitve tretjih oseb, vendar istočasno določa, da lahko sodišče ali pristojni nacionalni organ izda odredbo zoper operaterja WLAN, da se prepreči ponavljanje pravne kršitve. To bi bilo mogoče doseči tudi s pristopom, zaščitenim z geslom, pri čemer mora uporabnik razkriti svojo identiteto. Koalicijske skupine so se v parlamentarnem postopku sporazumele, da operaterjem dostopnih točk WLAN ne bodo naložile nikakršnih obveznosti glede preverjanja ali šifriranja. Za opustitev odgovornosti operaterja in stroškov opomina za operaterje WLAN nasploh so obrazložitev podali v predlogih sprememb k oddelku 8 Zakona o telemedijih. Sodba je ponovno povzročila pravno negotovost, ker je operaterje WLAN zaskrbelo, da bodo morali šifrirati svojo dostopno točko WLAN ter da bodo prejeli opomin. S tem ne bi bilo le oteženo širjenje javnega omrežja WLAN, temveč bi bile omejene tudi številne poslovne ideje in ovirane številne inovacije. 
Namen tega zakona je vzpostavitev čim večje pravne varnosti za operaterje WLAN, da se vse večjim potrebam po javnem dostopu do spleta zadosti tudi z uporabo omrežij WLAN. 
B. Rešitev
S tem osnutkom zakona se v Zakonu o telemedijih jasno določi obseg omejitve odgovornosti ponudnikov dostopa do spleta. Poleg tega bodo oproščeni velikega dela do sedaj obstoječih obveznih stroškov, zlasti pri opominih. Nadalje se pojasni, da pristojni organ od operaterjev WLAN ne sme zahtevati, da registrirajo uporabnike, da ne ponujajo svojega WLAN ali da zahtevajo vnos gesla, čeprav je to prostovoljno še zmeraj mogoče. Prav tako se jasno določi, pod katerimi pogoji je v posameznih primerih možna prepoved uporabe, da se prepreči ponavljanje pravne kršitve. 
C. Alternative
Ne obstajajo.
D. Proračunski izdatki brez stroškov izpolnjevanja
Proračunskih izdatkov brez stroškov izpolnjevanja ni pričakovati. 
E. Stroški izpolnjevanja
E.1 Stroški izpolnjevanja za državljanke in državljane
Za državljanke in državljane ne nastanejo nove obveznosti glede ukrepanja ali obveščanja. Zato ne nastanejo stroški izpolnjevanja za državljanke in državljane. Z ustvarjeno pravno varnostjo bo prišlo do večje ponudbe javnega WLAN. Zaradi dodatne ponudbe javnega WLAN se lahko stroški mobilnih spletnih storitev za spletne uporabnike zmanjšajo. 
E.2 Stroški izpolnjevanja za gospodarstvo
Stroški izpolnjevanja za gospodarstvo ne nastanejo. Z zakonom se operaterji WLAN neposredno izvzamejo iz predsodnih in izvensodnih stroškov, ki izhajajo iz sodnih odredb. Poleg tega se bo zmanjšalo število opominov za operaterje WLAN. S tem se bodo za operaterje WLAN zmanjšali tudi stroški, ki nastanejo zaradi svetovanja v primeru opominov. 
Od tega upravni stroški, ki izhajajo iz obveznosti glede obveščanja
Obveznosti glede obveščanja ne nastanejo. Zaradi tega ne nastanejo upravni stroški.
E.3 Stroški izpolnjevanja za upravo
Za upravo stroški izpolnjevanje ne nastanejo, zlasti ni mogoče opaziti finančnih vplivov za zvezo ali dežele. 
F. Drugi stroški
Ni pričakovati drugih stroškov za gospodarstvo ali sisteme socialne varnosti, vplivov na posamezne cene in raven cen, še posebej ne na raven potrošniških cen. 
Osnutek zakona zvezne vlade
Osnutek Tretjega zakona o spremembi Zakona o telemedijih*
z dne ...
Zvezni parlament je sprejel naslednji zakon:
Člen 1
Sprememba Zakona o telemedijih
Zakon o telemedijih z dne 26. februarja 2007 (Zvezni UL I, str. 179, 251), kakor je bil nazadnje spremenjen s členom 1 Zakona z dne 21. julija 2016 (Zvezni UL I, str. 1766), se spremeni, kot sledi:
1. Oddelek 7 se spremeni, kot sledi:
a) Odstavek 2 se konča s stavkom 1.
b) Dodata se naslednja odstavka 3 in 4:
„(3) Obveznosti v zvezi z odstranjevanjem ali onemogočanjem uporabe informacij v skladu s splošnimi zakoni so še vedno dovoljene le na podlagi sodnih odredb ali odredb pristojnih organov, tudi če ponudniki storitev niso odgovorni v skladu z oddelki od 8 do 10. Telekomunikacijsko skrivnost v skladu z oddelkom 88 Zakona o telekomunikacijah je treba varovati."
„(4) Če je uporabnik telekomunikacijsko storitev uporabil z namenom kršenja pravic intelektualne lastnine nekoga drugega in imetnik te pravice nima druge možnosti pri reševanju kršenja svojih pravic, lahko imetnik pravice od zadevnega ponudnika storitve, ki nudi dostop do spleta preko brezžičnega lokalnega omrežja, v skladu z odstavkom 3 oddelka 8, zahteva prepoved uporabe informacij, da se prepreči ponavljanje pravne kršitve. Prepoved mora biti razumna in sorazmerna. Zahtevka proti ponudniku storitev glede povračila predsodnih in izvensodnih stroškov za uveljavljanje in izvajanje zahtevka v skladu s stavkom 1 ni mogoče podati, razen v primerih iz stavka 3 odstavka 1 oddelka 8." 
2. Oddelek 8 se spremeni, kot sledi:
a) Odstavek 1 se spremeni, kot sledi:
aa) Za stavkom 1 se doda stavek 2:
ab) "Če ti ponudniki storitev niso odgovorni, jih zaradi nezakonitega dejanja uporabnika zlasti ni mogoče terjati za odškodnino ali odstranjevanje ali opustitev pravne kršitve; enako velja glede stroškov za uveljavljanje in izvajanje teh zahtevkov."
ac) V novem stavku 3 se besedilo „S stavkom 1 se smatra“ nadomesti z besedilom „S stavkoma 1 in 2 se smatra“.
b) Doda se naslednji odstavek 4:
„Pristojni organ od ponudnika storitev v skladu z odstavkom 3 oddelka 8 ne sme zahtevati,
1. da pred odobritvijo dostopa
a) zahteva in shrani osebne podatke uporabnikov (registracija) ali 
b) zahteva vnos gesla ali 
2. da trajno preneha s ponujanjem storitve. 
To ne spreminja ukrepov na prostovoljni ravni." 
Člen 2
Vrednotenje
Zvezna vlada bo 2 leti po sprejetju zakona ovrednotila, ali je bil cilj tega zakona dosežen, in pri tem zlasti preverila, ali je novi zahtevek glede prepovedi uporabe informacij v odstavku 4 oddelka 7 Zakona o telemedijih učinkovit instrument za zaščito interesov imetnikov pravic. O rezultatih bo poročala zveznemu parlamentu.“
Člen 3
Začetek veljavnosti
Ta zakon začne veljati dan po njegovi objavi. 
Utemeljitev
A. Splošni del
I. Cilji in namen ureditve
V koalicijski pogodbi k 18. zakonodajnemu obdobju „Oblikovati prihodnost Nemčije“ so se koalicijske skupine CDU, CSU in SPD sporazumele, da je treba izkoristiti potenciale lokalnih brezžičnih omrežij (WLAN) kot dostopa do spleta v javnih prostorih. Zato je treba ustvariti zakonske podlage za uporabo odprtih omrežij in njihove ponudnike, da bo dostop do mobilnega spleta preko WLAN omogočen vsem. V ta namen je bil sprejet Drugi zakon o spremembi Zakona o telemedijih, ki je začel veljati 27. julija 2016. 
Sodišče Evropske unije se je 15. septembra 2016 v postopku predhodnega odločanja deželnega sodišča v Münchnu I med drugim ukvarjalo z vprašanjem, ali lahko operaterji WLAN prejmejo plačljivi opomin zaradi pravnih kršitev tretjih oseb in kako daleč seže omejitev odgovornosti iz Direktive 2000/31/ES o elektronskem poslovanju. To je bilo v Nemčiji preneseno v Zakon o telemedijih. Sodišče Evropske unije zanika odškodninsko odgovornost za pravne kršitve tretjih oseb, vendar istočasno določa, da lahko sodišče ali pristojni nacionalni organ izda odredbo zoper operaterja WLAN, da se prepreči ponavljanje pravne kršitve. To bi bilo mogoče doseči tudi s pristopom, zaščitenim z geslom, pri čemer mora uporabnik razkriti svojo identiteto. Koalicijske skupine so se v parlamentarnem postopku sporazumele, da operaterjem dostopnih točk WLAN ne bodo naložile nikakršnih obveznosti glede preverjanja ali šifriranja. Za omejitev odgovornosti operaterja in stroškov opomina za operaterje WLAN nasploh so obrazložitev podali v predlogih sprememb k oddelku 8 Zakona o telemedijih. Sodba je spet povzročila pravno negotovost, ker je ponudnike zaskrbelo, da bodo morali šifrirati svojo dostopno točko WLAN ter da bodo prejeli opomin. To pravno negotovost naj bi odpravili s ponovno prilagoditvijo Zakona o telemedijih. Ta naj bi preprečila, da bi zaradi sodbe Sodišča Evropske unije tudi ostali, kot so na primer javne ustanove in zasebniki, ne samo komercialni ponudniki, ponujali WLAN javnosti. 
Ni samo uporabnikom v interesu, da po možnosti povsod in predvsem brez težav dostopajo do spleta. Tudi ponudba je ustrezno velika: z javnim WLAN bi občine rade opremile šole, knjižnice ali urade. Prodajalci na drobno želijo svojim strankam na blagajni omogočiti plačilo z mobilnim telefonom, železniške postaje, letališča, prevozniške družbe, hoteli, bolnišnice bi svojim strankam rade ponudile brezplačni WLAN. WLAN je sedaj postal pomemben del digitalne infrastrukture in temelj mnogih poslovnih modelov in inovacij. Zvezna vlada želi, da bi čim več državljank in državljanov izkoristilo možnosti digitalne družbe in zato želi zagotoviti, da se dostopne točke WLAN lahko ponujajo tudi brez obveznosti vnosa gesla. V nasprotnem primeru bi ravno državljanke in državljane, ki doslej digitalnim možnostim in izzivom niso bili najbolj naklonjeni, odvrnili od uporabe dostopnih točk WLAN. 
Istočasno pa so se zmanjšala tveganja, da bi zaradi prostega dostopa do WLAN prihajalo do povečanja kršitev avtorskih pravic. Po eni strani so se ravno zadnje čase uveljavili poslovni modeli na trgu pretočnega predvajanja. Po drugi strani pa se lahko kršitve avtorskih pravic preprečijo tudi na drugi način. 
II. Bistvena vsebina osnutka
Za pravno varnost operaterjev WLAN je v Zakonu o telemedijih jasno določen obseg omejitve odgovornosti ponudnikov dostopa do spleta. Poleg tega pa bodo ti oproščeni velikega dela do sedaj obstoječih obveznih stroškov, zlasti pri opominih. Nadalje je pojasnjeno, da se od operaterjev WLAN ne sme zahtevati, da uporabnike vnaprej registrirajo, da zahtevajo vnos gesla ali da prenehajo s ponujanjem storitve, čeprav se vsi ukrepi nadalje lahko izvajajo prostovoljno. Prav tako je treba pojasniti, da ostajajo obveznosti glede odstranitve ali prepovedi uporabe informacij v skladu s splošnimi zakoni dovoljene le na podlagi sodnih ali upravnih odredb, tudi če ponudniki storitev niso odgovorni v skladu z oddelki od 8 do 10. Poleg tega se za ponudnike storitev v skladu z odstavkom 3 oddelka 8 uredi, pod katerimi pogoji se lahko zoper njih izdajo sodne odredbe za prepoved uporabe informacij, da se prepreči ponavljanje pravne kršitve.
III. Alternative
Ne obstajajo.
IV. Zakonodajna pristojnost
Zakonodajna pristojnost zveze za spremembo zakona z ozirom na poslovno aktivne ponudnike storitev, kot tudi za Zakon o telemedijih sicer izhaja iz točke 11 odstavka 1 člena 74 temeljnega zakona – poslovno pravo – (prim. tudi izvajanje k temu v tiskovini nemškega zveznega parlamenta 16/3078, str. 19). Zahteve Zakona o telemedijih so usmerjene predvsem na storitve, ki se ponujajo v povezavi z gospodarsko dejavnostjo. V tem zakonu predlagani novi, predpisi, ki veljajo čezmejno, na področju odgovornosti ponudnikov, imajo poseben pomen za gospodarstvo Nemčije. Zato je njihova objava v interesu celotne države.
Z ozirom na zasebne ponudnike storitev zakonodajna pristojnost izhaja iz točke 9 člena 73 (intelektualna lastnina, avtorske pravice) in točke 1 člena 74 (državljansko pravo in kazensko pravo).
V. Skladnost z zakonodajo Evropske unije in mednarodnimi pogodbami
Upoštevati je treba zahteve Direktive 2000/31/ES o elektronskem poslovanju. Določbe natančneje določajo obstoječe ureditve Zakona o telemedijih in so skladne z Direktivo o elektronskem poslovanju, ker ne omejujejo obstoječe omejitve odgovornosti za ponudnike storitev. Upoštevani sta bili tudi Direktiva 2004/48 o uveljavljanju pravic intelektualne lastnine ter Direktiva 2001/29/ES o usklajevanju določenih vidikov avtorske in sorodnih pravic v informacijski družbi.
Izveden je bil postopek za zbiranje informacij v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe.
VI. Zakonski učinek
1. Poenostavitev zakonodaje in postopkov
Spremembe v zvezi z odgovornostjo, stroški in prepovedjo, obveznostjo za operaterje WLAN, da registrirajo uporabnike, zahtevo za vnos gesla ali opustitvijo ponujanja storitev natančneje določajo dosedanje ureditve in zagotavljajo pravno varnost. Novo ustvarjena zahteva pri pravnih kršitvah intelektualne lastnine se ne navezuje več na pri posameznih primerih zaznamovano in zaradi tega nepregledno in nepredvidljivo sodno prakso odgovornosti operaterja in s tem prav tako prispeva k pravni jasnosti in pravni varnosti.
2. Proračunski izdatki brez stroškov izpolnjevanja
Zakon nima finančnega vpliva na proračun zveze, dežel ali občin. 
3. Stroški izpolnjevanja
Zakon ustvarja pravno varnost v okviru obstoječe zakonodaje. Ne gre za ustvarjanje novih obveznosti, temveč zgolj za podrobnejšo določitev obstoječih obveznosti. Zato ne nastanejo stroški izpolnjevanja za državljanke in državljane, za gospodarstvo ali za zvezo, dežele in občine. 
Upravni stroški iz obveznosti glede obveščanja ne nastanejo.
4. Dodatni stroški
Nove določbe naj bi ustvarile pravno varnost, zlasti za operaterje WLAN. Dodatni stroški za gospodarstvo in javne proračune, kot tudi negativni vplivi na raven cen, še posebej na raven potrošniških cen, se ne pričakujejo.
5. Nadaljnje zakonske posledice
Z ustvarjeno pravno varnostjo bo prišlo do večje ponudbe javnega WLAN. To uporabnicam in uporabnikom omogoča, da izkoristijo možnosti digitalne družbe in ustreza povečanemu zanimanju državljank in državljanov, da povsod hitro in enostavno dostopajo do spleta.
VII. Časovna omejitev; vrednotenje
Časovna omejitev ni predvidena, ker bi bila v nasprotju s ciljem tega zakona, torej z ustvarjanjem pravne varnosti za razvoj zanesljive načrtovalne podlage za nove podjetniške koncepte ter spodbujanje investicij in inovacij. 
Zvezna vlada bo dve leti po začetku veljavnosti zakona ovrednotila, ali je bil cilj zakonskega osnutka dosežen, o rezultatih bo poročala zveznemu parlamentu. 
B. Posebni del
K členu 1 (sprememba Zakona o telemedijih)
K točki 1 (sprememba oddelka 7 Zakona o telemedijih)
Splošno se z oddelki 7–10 Zakona o telemedijih v nemško pravo prenesejo ureditve glede odgovornosti iz členov od 12 do 15 iz Direktive o elektronskem poslovanju. Pri tem Direktiva o elektronskem poslovanju ne posega v možnost, da sodišče ali upravni organ v skladu s pravnim sistemom države članice od ponudnika storitev zahteva odpravo ali preprečitev pravne kršitve (odstavek 3 člena 12, odstavek 2 člena 13, odstavek 3 člena 14 Direktive 2000/31/ES o elektronskem poslovanju). S tem sodne odredbe niso zavezujoče. V skladu z Direktivo o elektronskem poslovanju so te zgolj možne pod pogojem, da jih predvidi nacionalni pravni sistem, jih odredi sodišče ali urad in da služijo za odpravo pravne kršitve ali za preprečitev ponovitve. 
Ti pogoji so podrobneje določeni v odstavku 3 oddelka 7. V skladu s tem so obveznosti za odstranitev ali prepoved uporabe informacij dovoljene le, če so jasno zakonsko urejene in jih odredi sodišče ali urad. S tem se zagotovi uravnoteženje interesov v posameznih primerih s strani državnega organa. 
Iz sodne prakse Sodišča Evropske unije izhaja tudi, da mora omejitev odgovornosti za ponudnike dostopa upoštevati zahteve varstva temeljnih pravic in določb Direktive 2001/29/ES o usklajevanju določenih vidikov avtorske in sorodnih pravic v informacijski družbi (Direktiva 2001/29/ES) ter Direktive 2004/48/ES o uveljavljanju pravic intelektualne lastnine (Direktiva 2004/48/ES) (Sodišče Evropske unije, 15.9.2016, zadeva C-484/14, McFadden proti Sony Music, točka 6). S tem se določi, da države članice zagotovijo, da imetniki pravic lahko zaprosijo za sodne odredbe proti posrednikom, katerih storitve uporabi tretja oseba za kršenje avtorskih pravic ali sorodnih pravic (odstavek 3 člena 8 Direktive 2001/29/ES ter odstavek 3 člena 11 Direktive 2004/48/ES). Čeprav se navedene direktive ne dotikajo določb Direktive 2000/31/ES o elektronskem poslovanju glede vprašanja odgovornosti (prim. uvodno izjavo 16 Direktive 2001/29/ES), je iz evropske sodne prakse razvidno, da se temeljna pravica do intelektualne lastnine ne sme prikrajšati za vsakršno varstvo (Sodišče Evropske unije, 15.9.2016, zadeva C-484/14, McFadden proti Sony Music, uvodna izjava 98). To bi bilo v nasprotju z idejo pravičnega ravnotežja med upravičenimi interesi udeležencev. Glede na navedeno je bilo treba v odstavku 4 oddelka 7 Zakona o telemedijih pojasniti in natančneje določiti sodne odredbe v posameznih primerih, da bi se ustrezno upoštevali s temeljnimi pravicami varovani interesi imetnikov pravic.
Z novim odstavkom 4 oddelka 7 Zakona o telemedijih se torej ustvari postopek, s katerim se, ne glede na pogosto očitano odgovornost operaterja, izvede obveznost iz odstavka 3 člena 8 Direktive 2001/29/ES ter odstavka 3 člena 11 Direktive 2004/48/ES. Tako lahko imetniki pravic zaprosijo za odredbo proti posrednikom, katerih storitve uporabljajo tretje osebe, z namenom kršenja pravic intelektualne lastnine. 
Konkretno odstavek 4 oddelka 7 Zakona o telemedijih ustvari osnovno pravico za sodne odredbe proti ponudnikom storitev v skladu z odstavkom 3 oddelka 8 Zakona o telemedijih, katerega dostop je uporabnik uporabil z namenom kršitve pravice intelektualne lastnine (npr. avtorske pravice) druge strani. Pravica je usmerjena na aktivno dejanje in se s tem jasno razlikuje od pravice do opustitve t.i. odgovornosti operaterja, ki je za operaterje WLAN izrecno izključena v skladu z novim stavkom 2 odstavka 1 oddelka 8. Ureditve iz odstavka 4 oddelka 7 se torej nanašajo le na ponudnike dostopa v skladu z odstavkom 3 oddelka 8 Zakona o telemedijih. Pri tem pa omrežni operaterji ne bi smeli imeti prednosti pred operaterji WLAN. Ponudniki gostovanj kot ponudniki storitev v skladu z oddelkom 10 Zakona o telemedijih niso vključeni v to ureditev. Imetnik pravic lahko od ponudnika dostopa zahteva prepoved uporabe informacij. Uporabijo se lahko različni ukrepi, odvisno od primera do primera. Ena izmed možnosti je na primer zaprtje določenih vrat na usmerjevalniku za preprečevanje dostopa na omrežjih za neposredno izmenjavo datotek. S tem bi bil preprečen dostop do nezakonitih menjalnih borz, preko katerih so bile izvedene kršitve avtorskih pravic, neposredno na zadevnem usmerjevalniku. Poleg zaprtja vrat se lahko uporabi zapora dostopa na določeno spletno stran, iz dostopne točke ponudnika storitev, evtl. časovno omejeno. Prepoved uporabe informacij mora služiti za preprečevanje ponovitve pravne kršitve. Biti mora tehnično izvedljiva, ekonomsko razumna in sorazmerna. Vedno je v posameznih primerih treba zagotoviti uravnoteženje interesov, pri čemer mora npr. sodišče primerno upoštevati temeljne varovane interese vseh zadevnih ter telekomunikacijske skrivnosti. Zlasti prepoved ne sme voditi do „prekomernega blokiranja“ in s tem presegati namen. Zato so možni tudi ukrepi, katerih namen poseganja je pod prepovedjo, kot na primer omejitev količine podatkov, če je to v posameznem primeru primerno. Pogoj je tudi, da druge možnosti, ki bi odpravile pravno kršitev, ne obstajajo, kot na primer ukrepanje proti dejanskemu pravnemu kršitelju ali ponudniku gostovanja. Oba sta bistveno bližja kršitvi pravne dobrine kot tisti, ki le splošno posreduje dostop do spleta. Imetnik pravice si mora najprej razumno prizadevati, ukrepati proti tistim udeležencem, ki so – kot je operater spletne strani – sami storili pravno kršitev ali – kot je ponudnik gostovanja – ki so prispevali k pravni kršitvi z opravljanjem storitev. Le v primeru, da se pokaže ukrepanje proti udeležencem kot neuspešno ali ni upanja na uspeh in bi zaradi tega nastala vrzel v pravnem varstvu, je dopustno, da se obrne na posrednika dostopa. Pri poizvedovanju o udeležencih, ki jih je treba prvotno obravnavati, mora imetnik pravice v dopustnem obsegu izvesti poizvedovanje. Odredba o prepovedi naj bo zadnje sredstvo, ki se uporabi. Novi usmerjevalniki lahko že preko nastavitev onemogočijo dostop do določenih spletnih strani, na katerih so se vršile pravne kršitve. Pri starejših usmerjevalnikih se to lahko izvede praviloma s pomočjo posodobitve programske opreme. Upravljavec WLAN (npr. kavarna) lahko torej na enostaven način poskrbi za nedostopnost takšnih spletnih strani, da se prepreči ponavljanje pravne kršitve. Poleg tega so pri Zveznem uradu za nadzor pisnih vsebin, ki škodijo mladim, na voljo datoteke, ki se za ta namen lahko predvajajo na usmerjevalniku. Podobne rešitve so možne tudi za druge pravne kršitve.
Stavek 3 odstavka 4 oddelka 7 zagotavlja, da v veliki meri odpade stroškovno tveganje ponudnika dostopa v zvezi s kršitvami prava intelektualne lastnine. Ta ureditev naj bi preprečila, da bi ponudniki javnosti ne želeli ponuditi dostopa do spleta iz strahu pred stroški sodnih odredb. Predpis naj bi pospešil širjenje dostopa do spleta, da bi lahko čim več državljank in državljanov izkoristilo digitalne možnosti, ki so povezane s spletnim dostopom. Doslej so stroške za sodne odredbe o prepovedi praviloma naložili ponudniku dostopa, čeprav je pravno kršitev storila tretja oseba, uporabnik njegove storitve, in ne on. To je privedlo do tega, da je zlasti širjenje dostopnih točk WLAN v Nemčiji potekalo počasneje kot v drugih državah. 
Razlikovati pa je treba med stroški predhodnega izvrševanja zakonodaje in stroški sodnega postopka za uveljavitev pravice, zlasti v civilnem procesu.
Za stroške predhodnega postopka velja naslednje: Ponudniku storitev, od katerega se lahko zahteva prepoved uporabe informacij, za preprečevanje ponovitve pravne kršitve, v primeru zamude prepovedi ni treba nadomestiti sodnih stroškov kot ustrezne kavzalne zamudnine ali odškodnine za škodo. Ta rezultat ustreza postavljenemu cilju zakona, po katerem je ponudnik dostopa oproščen plačila stroškov, povezanih z uveljavljanjem pravic.
Za sodni postopek velja naslednje: Neplačilo sodnih stroškov, zlasti stroškov odvetnika lastnika pravice, velja tudi za sodni postopek. Izključitev pravice v stavku 3 odstavka 4 oddelka 7 namreč zadeva tako procesni kot tudi materialni zahtevek za povračilo stroškov. Vendar pa predpis ne zajema obveznosti deljenega prevzema stroškov postopka. Če operater WLAN ne izpolnjuje zahteve v skladu z odstavkom 4 oddelka 7 in ga zato imetnik pravice toži, se v posameznih primerih lahko zgodi, da mora kriti stroške postopka. Tveganje glede prevzemanja stroškov se uresniči le, če imetnik pravice kot tožnik v civilnem procesu zmaga in ustreza običajnemu načelu „kdor izgubi, plača“ iz oddelka 91 nemškega zakonika o pravdnem postopku. Ponudnik dostopa se lahko tveganju glede prevzemanja stroškov izogne s pravočasnim izpolnjevanjem (upravičene) zahteve glede prepovedi dostopa uporabe informacij. 
To da predsodnih in izvensodnih stroškov ne plača ponudnik storitev, ne pomeni, da te stroške v prihodnje nujno plača imetnik pravic. Čeprav pravni sistem predvideva primere, kjer imetnik pravice tudi kot zmagovalna stranka plača stroške, recimo pri pravicah do informacij pri avtorskih pravicah (prim. stavek 5 odstavka 9 oddelka 101 Zakona o avtorskih pravicah), se lahko predsodni in izvensodni stroški za odredbe prepovedi uveljavljajo pri dejanskem pravnem kršitelju, če se ga najde. 
Ureditev stroškov velja za operaterje WLAN v skladu z odstavkom 3 oddelka 8 Zakona o telemedijih, torej prav tako kot za druge ponudnike omrežja. Ta ureditev stroškov pa ne velja za ostale ponudnike storitev, kot so recimo ponudniki gostovanja v skladu z oddelkom 10 Zakona o telemedijih, ker ni primerljivega zanimanja. Poleg tega niso zajeti primeri iz stavka 3 odstavka 1 oddelka 8 Zakona o telemedijih, v katerih ponudnik storitev namenoma sodeluje z uporabnikom svoje storitve, da bi opravljal nezakonita dejanja. V teh primerih si ponudnik storitev ne zasluži zaščite. Tudi oprostitev glede obveznosti plačila stroškov v tem primeru ne bi bila ustrezna.
K točki 2 (sprememba oddelka 8 Zakona o telemedijih)
Stavek 2 odstavka 1 oddelka 8 Zakona o telemedijih naj bi po sodbi Sodišča Evropske unije z dne 15. septembra 2016 v pravni zadevi C-484/14 (McFadden proti Sony Music) pojasnil, kaj so hotele doseči koalicijske skupine v obrazložitvi svojih predlogov sprememb k oddelku 8 Zakona o telemedijih v parlamentarnem postopku k Drugemu zakonu o spremembi Zakona o telemedijih. Odgovornost operaterja za ponudnike dostopa naj bi se omejila in za ponudnike dostopa naj bi se na splošno zagotovila razbremenitev stroškov opominov. Zato se sedaj tudi v zakonskem besedilu pojasni, da ponudnikov storitev, ki niso odgovorni, ni mogoče terjati za odškodnino ali odstranjevanje ali opustitev. Enako velja za uveljavitev kritja vseh stroškov v zvezi s pravnimi kršitvami tretjih oseb. Sem spadajo poleg sodnih in izvensodnih tudi predsodni stroški (npr. stroški odvetnika v zvezi z opomini). 
Iz stavka 3 odstavka 1 oddelka 8 izhaja, da omejitev odgovornosti pri tajnem dogovarjanju med ponudnikom storitev in pravnim kršiteljem nadalje ostaja izključena. 
Ureditev v novem odstavku 4, v skladu s katero pristojni organ od operaterjev WLAN ne sme zahtevati, da registrirajo uporabnike, preden dostopajo do spleta, ne smejo zahtevati vnosa gesla ali ne smejo prenehati ponujati storitve, naj bi preprečila, po odločitvi Sodišča Evropske unije v pravni zadevi McFadden, da operaterji WLAN ne bi hoteli ponovno dati na razpolago svojega omrežja javnosti zaradi bojazni pred opomini ali vladnimi odredbami. 
Sodišče Evropske unije je sicer odločilo, da je v posameznih primerih dovoljeno uporabiti zaščito z geslom, pri čemer morajo uporabniki omrežja razkriti svojo identiteto (Sodišče Evropske unije, 15.9.2016, zadeva C-484/14, McFadden proti Sony Music, uvodna izjava 96). Sodišče je pri tem izhajalo iz navedb predložitvenega sodišča, ki pa je ugotovilo le tri možne ukrepe, ki bi jih lahko ponudnik dostopa v praksi izvedel, da bi lahko izpolnil izvajanje odredbe o zaščiti avtorskih pravic. Med temi ukrepi ni bilo npr. uporabniško zaklepanje določenih vrat na usmerjevalniku, kar bi povzročilo, da uporabniki WLAN ne bi mogli več obiskati določenih spletnih strani. S tem bi lahko zaklenili dostop do spletnih strani, preko katerih so bile izvedene kršitve avtorskih pravic (npr. nezakonite menjalne borze) neposredno na usmerjevalniku, kar bi pomenilo učinkovito preprečitev ponovne pravne kršitve z milejšimi ukrepi. Od operaterjev WLAN zato ne bi smeli zahtevati, da dostopne točke WLAN zaščitijo z geslom. 
Registracija je zbiranje in hramba osebnih podatkov (podatki o stanjih). Ta je povezana z velikimi zakonskimi obveznostmi glede ravnanja in varstva osebnih podatkov. Za mnoge operaterje WLAN, kot so občine, bi bile te obveznosti povezane s stroški, ki bi nazadnje odvrnili od ponujanja WLAN. S tem bi bil namen tega zakona uničen.
Od operaterja WLAN se ne sme zahtevati, da trajno opusti ponujanje svoje storitve, ker je ponujanje WLAN načeloma zakonit in družbeno zaželen poslovni model. Dovoljene pa so odredbe pristojnih organov za zaščito pred nevarnostmi za javno varnost ali red, na osnovi ustreznih pravnih podlag, v kolikor so te le prehodnega značaja. 
Ukrepi na prostovoljni ravni v to niso vključeni, tako da je operaterju WLAN prepuščeno, da določi pogoje, pod katerimi želi drugim dati na razpolago WLAN, dokler upošteva določbe glede varstva podatkov.
K členu 2 (Vrednotenje)
Zvezna vlada bo dve leti po začetku veljavnosti ovrednotila zakon. Že Drugi zakon o spremembi Zakona o telemedijih z dne 21. julija 2016 (Zvezni UL I str. 1766) predvideva vrednotenje, ali je bil cilj zakona dosežen. S tem zakonom se v skladu z odstavkom 4 oddelka 7 uvede instrument za varovanje interesov imetnikov pravic. Vrednotenje naj bi pokazalo, ali se je novi instrument izkazal kot dovolj učinkovit. Zvezna vlada bo o rezultatih poročala zveznemu parlamentu. 
K členu 3 (Začetek veljavnosti)
Predpis ureja začetek veljavnosti zakona naslednji dan po njegovi objavi.
* 	Priglašeno v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske (UL L 241, 17.9.2015, str. 1).





